
Návrh vyhlášky Ministerstva dopravy Slovenskej republiky, ktorou sa mení vyhláška Ministerstva dopravy a výstavby Slovenskej republiky č. 181/2019 Z. z. o výške dotácie na obstaranie nájomného bytu, obstaranie technickej vybavenosti a odstránenie systémovej poruchy bytového domu a o výške oprávnených nákladov na obstaranie nájomného bytu v znení neskorších predpisov je vypracovaný podľa § 23 zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov.

Ministerstvo dopravy Slovenskej republiky v súlade so zákonom č. 443/2010 Z. z. a vykonávacími právnymi predpismi poskytuje dotácie na obstaranie nájomného bytu a súvisiacej technickej vybavenosti. Cieľom tejto štátnej podpory v oblasti bývania je rozširovanie bytového fondu v segmente verejného nájomného bývania určeného najmä pre sociálne slabšie skupiny obyvateľstva.

V predloženom návrhu vyhlášky sú zapracované najmä úpravy vyplývajúce z aplikačnej praxe, ktorými sa precizujú parametre pre zvýšenie výšky obstarávacieho nákladu pri obstaraní zariadenia, ktoré využíva energiu z obnoviteľných zdrojov, zariadenia na centrálne vetranie so systémom spätného získavania tepla, výťahu a vegetačnej strechy pre obstarávané nájomné byty.

V nadväznosti na zvýšené náklady na realizáciu stavieb súvisiace najmä s vývojom cien stavebných prác sa upravujú výšky obstarávacích nákladov na obstaranie nájomných bytov a výška dotácie na obstaranie nájomného bytu stavebnou úpravou v bytovom dome, ktorý je národnou kultúrnou pamiatkou alebo sa nachádza v lokalitách zapísaných v Zozname svetového dedičstva. Pri úprave výšky obstarávacieho nákladu sa vychádzalo z indexov cien stavebných prác pre bytové budovy za druhý štvrťrok 2025 a 2026 zverejnených Štatistickým úradom Slovenskej republiky (ďalej len „ŠÚ SR“). Ceny stavebných prác pre novú výstavbu, modernizáciu a rekonštrukciu bytových budov v porovnaní s rovnakým obdobím roka 2024 vzrástli podľa údajov ŠÚ SR v druhom štvrťroku 2026 celkom o 8,5  %. Na túto situáciu navrhujeme reagovať úpravou jednotlivých výšok obstarávacích nákladov na obstaranie nájomných bytov s cieľom podporiť predkladanie žiadostí na obstaranie nájomných bytov.

Návrh vyhlášky nie je predmetom vnútrokomunitárneho pripomienkového konania.

Návrh vyhlášky je v súlade s Európskou chartou miestnej samosprávy.



